  Виталий Пронин ӵапак куинь ар талэсь азьло Ижын усьтӥськиз Эшъяськон юрт. Со дырысен Нациосын ужан политикая министерство та учреждениен одӥг кыткетын ужаны кутскиз - троссэ ужрадъёсты ӵошен радъяло. Мар ортчытэмын но мар бордын нимысьтыз ужано - та ужпумъёслы сӥземын вал паськытатэм кенешон. Пӧртэм выжы калыкъёслэн сямъёссылы, культуразылы сӥзем ужрадъёс арысь аре тросгес луозы. Озьы кык ар талэсь азьло отчы ог 56 сюрс адями пыриськиз вал, кылем арын 141 сюрс, туэ укмыс толэзь ӵоже гинэ - 142 сюрс.- Али республикаямы улӥсьёс пӧлысь 57,4 процентэз - ӟучъёс, 33 но ӝыныез - удмуртъёс, 5-ез - бигеръёс, 0,4-ез - бесерманъёс, 0,3 процентэз - армянъёс но мукет калыкъёс, - докладаз пуйиз Эшъяськон юртлэн кивалтӥсез Алексей Шуклин. - Одӥг калык но палэнэ уг кыльы. Асьсэ огазеяськонъёссэс кылдытыны мылкыд карисьёслы республикамы пумит уг луы, та ӟеч ужазы соослы юрттӥське гинэ.Нациосын ужан политикая министерство ас азяз чурыт куронъёс пуктэ: шаерамы улӥсь калыкъёслэн лыдзы, туссы, кылзы, культуразы, осконзы шоры учкыны уг яра, ваньзэс одӥг радэ пуктоно. Котькуд адями ас мылкыдызъя-шӧдонъёсызъя мед быръёз, кыӵе калык пӧлы ассэ пыртоз.Эшъяськон юрт но гижысь-пиньысь басьтӥськемын пӧртэм калыкъёсты матэгес карон борды. Азязы пуктэм ужпумъёс пӧлысь валтӥсез - мигрантъёслы выль интые дышыны юрттон. Ас культуразылэсь соос медаз возьдаське, таин ӵош республикаямы улӥсь калыкъёслэсь но сямъёссэс лыдэ мед басьтозы. Озьы нимысьтыз саклык висъяськоз соосты ӟуч кыллы дышетонлы, юридической консультациос усьтонлы но мукет.Элина Васильева. Теги: Калыккусыпъёс Эшъяськонюрт  